tartuNLP/wikipedia-smugri-20251201 huggingface dataset:
Lavaux

Lavaux [] on viininviljelyalue Sveitsissä Vaud’n kantonissa Genevenjärven rannalla. Alue on Unescon maailmanperintökohde.
Historiaa.
Viiniä on viljelty Lavaux’n alueella ainakin 1000-luvun ensimmäiseltä vuosisadalta alkaen, kun benediktiini- ja sisterssiläismunkit pengersivät jyrkkää rinnettä viljelykäytöön. Pengerrys ja järvestä heijastuva säteily ovat luoneet alueelle lähes Välimeren seutua muistuttavan suotuisan mikroilmaston.
Alue.
Lavaux’n alue on yhdeksän neliökilometrin laajuinen. Alueesta noin kuusi neliökilometriä on viinitarhoja. Se on noin 15 kilometriä pitkä ja puolisen kilometriä leveä rantakaistale. Alue sijaitsee Montreux’n ja Lausannen välillä kaikkiaan kymmenen kunnan alueella. Idässä alue alkaa Veveyn pohjoispuolelta Corsier-sur-Veveystä. Lännessä alue päättyy Lutryyn. Muut kunnat ovat Jongny, Corseaux, Chardonne, Saint-Saphorin, Chexbres, Rivaz, Puidoux ja Bourg-en-Lavaux.
Viinialue on lähes katkeamaton ketjumainen vyöhyke, joka rajoittuu Genevenjärveen. Aluetta halkovat isot liikenneväylät: Moottoritie A9 kulkee pääosin alueen pohjoisrajalla, lounaisosassa myös alueen halki. Järven rantaa kulkevat Lausanne–Vevey-rautatie ja valtatie H9. Alueen poikki kulkee toinenkin rautatie, Lausanne–Puidoux–Vevey-rata. 
Viinin tuotanto.
Lavaux’n viininviljelyalue koostuu kolmesta viinialueesta: Lavaux, Dèzaley ja Calamin. Tuotetut viinit ovat pääosin valkoviinejä (80 %), joista valtaosa (90 %) on tehty Chasselas-rypäleestä.
Tahdon olla sulle hellä (albumi)

Tahdon olla sulle hellä on iskelmälaulaja Dannyn vuonna 1977 julkaistu studioalbumi. Saman vuoden Miss Suomi Armi Aavikko vierailee kahdessa albumin kappaleessa.
Albumi ylsi listalla sijalle 3 ja myi platinaa. Levyä on myyty yhteensä 57 000 kappaletta.
Kappaleet.
A-puoli
B-puoli
Toimintaroolipeli

Toimintaroolipelit ovat tietokonepelien lajityyppi, jossa yhdistyvät toimintapelien reaaliaikainen taistelu ja roolipelien hahmonkehitys. Tyypillisistä tietokoneroolipeleistä toimintaroolipelit eroavat siten, että niissä pelihahmon numeerisia arvoja saavilla ominaisuuksilla ei ole yhtä suurta merkitystä. Oleellisessa osassa ovat ennemminkin pelaajan mahdollisimman nopeasti ja tarkasti suorittamat toiminnot, kuten vihollisiin kohdistettavat hyökkäykset.
Yksi varhaisista toiminta- ja roolipelielementtejä yhdistelleistä tietokonepeleistä oli vuonna ilmestynyt "Dungeons of Daggorath". Uudemmista toiminnallisista roolipeleistä huomattavimpia on Blizzardin "Diablo", josta useat ”"Diablo"-klooneiksi” kutsutut pelit ovat saaneet vaikutteita. Yhä jatkuviin genren pelisarjoihin lukeutuvat 1980-luvulta lähtien julkaistu "Ys" sekä Square Enixin kehittämät "Seiken densetsu" ja "Kingdom Hearts". Yleensä toimintaseikkailuiksi laskettuja "The Legend of Zelda" -pelejäkin on toisinaan pidetty toimintaroolipeleinä, vaikka niiden sopimisesta lajityypin määritelmään on kiistelty.
Efva Attling

Efva Katarina Attling (s. 18. helmikuuta 1952 Tukholma) on ruotsalainen avantgarde-korusuunnittelija.
Teini-ikäisenä Attling teki mallin töitä Milanossa ja New Yorkissa. 1980-luvun alussa hän lauloi X Models -yhtyeessä, joka julkaisi hittisinglen ”Två av oss”. Hän työskenteli Leviksellä ja H&amp;M:llä, kunnes 1990-luvun puolivälissä aloitti oman korutuotannon.
Attling avasi oman työpajan Tukholman keskustaan helmikuussa 1999 ja kahden vuoden kuluttua tästä ensimmäisen korumyymälänsä. Nykyään hänellä on omat liikkeet Tukholman lisäksi Göteborgissa, Oslossa ja Helsingissä sekä kymmeniä jälleenmyyjiä Ruotsissa ja muualla maailmassa. Muun muassa Madonnan, Jennifer Anistonin ja Kylie Minoguen on nähty käyttävän Attlingin uniikkimalleja.
Efva Attling on ollut vuodesta 1996 rekisteröidyssä parisuhteessa muusikko Eva Dahlgrenin kanssa. He avioituivat vuonna 2009, kun Ruotsi hyväksyi samaa sukupuolta olevien avioliitot. Attlingilla on kaksi lasta, Adam ja Simon.
M/S Sydgard

M/S Sydgard () on suomalaisen Bore -varustamon omistuksessa oleva kuivarahtialus. Alus on rakennettu vuonna 2000 Scheepswerf Petersin telakalla Kampenissa, Alankomaissa. Aluksen konttikapasiteetti (TEU) on 208 ja puutavarakapasiteetti 5 500 m³. Kuollutta painoa "Sydgardilla" on 3 780 tonnia ja jääluokitus on 1A eli alus pystyy kulkemaan useimmissa jääolosuhteissa yksin. Alus on rekisteröity Alankomaiden lipun alle ja sen kotisatama on Rotterdam.
Sydgardin sisaraluksia ovat M/S Ostgard, M/S Westgard ja M/S Nordgard.
Käyttöhistoria.
9. syyskuuta 2000 alus laskettiin vesille alankomaalaisella Scheepswerf Petersin telakalla. Lokakuussa alus luovutettiin alankomaalaisen C.V. Scheepvaartonderneming Polar Snowin omistukseen, joka rekisteröi aluksen "Polar Snow" -nimellä Alankomaiden lipun alle. 6. lokakuuta 2006 alus sai nimen "Griend". 25. huhtikuuta 2006 alus siirtyi Boren omistukseen ja kotisatamaksi tuli Rotterdam. Nykyisen "Sydgard" -nimensä alus sai 4. toukokuuta 2006.
Jørn Stubberud

Jørn Stubberud (s. 13. huhtikuuta 1968) on norjalainen muusikko. Hänet tunnetaan parhaiten black metal -yhtye Mayhemin basistina nimellä Necrobutcher. Hän on yksi Mayhemin perustajajäsenistä Euronymousin ja Manheimin kanssa.
Stubberud oli ollut Mayhemissä vuodesta 1983, kunnes erosi vuonna 1991 henkilökohtaisten syiden takia. Hänet korvasi studiobasistina Varg Vikernes. Stubberud palasi vuonna 1995 ja soittaa yhtyeessä edelleen. Hän on myös soittanut muissa yhtyeissä, kuten L.E.G.O., Kvikksølvguttene, Bloodthorn ja Checker Patrol.
Stubberud on haastateltavana "" -dokumentissa.
Melissa Ferrick

Melissa Ferrick (s. 21. syyskuuta 1970) on yhdysvaltalainen folk-rock-muusikko. Hän on julkaissut laulaja-lauluntekijänä yhdeksän studioalbumia.
Ferrick kasvoi musikaalisessa perheessä ja soitti lapsena viulua ja pianoa sekä trumpettia ja bassoa. Yhteensä hän opiskeli virallisesti musiikkia 12 vuotta. Hän opiskeli Berklee College of Music'ssa akustisen kitaran soittoa, mutta jätti sen kahden vuoden jälkeen kesken keskittyäkseen omaan uraansa.
Ferrick on avoimesti homoseksuaali, ja joissain hänen sanoituksistaan on lesbisiä teemoja.
Ad Astra

Ad Astra (latinankielisestä sanonnasta "per aspera ad astra", ”vaikeuksien kautta tähtiin”) on Akseli Gallen-Kallelan vuonna 1894 maalaama symbolistisen tyylisuunnan teos. Taiteilija teki maalauksesta toisinnon vuonna 1907. Maalaus kuvaa punaisessa meressä seisovaa alastonta naista, jonka hulmuavat hiukset muodostavat auringon kehän kaltaisen kehyksen hänen kasvoilleen. Kosteasilmäisen naisen kädet ovat kohotettuina taivasta kohti; vuoden 1907 versiossa naisella on kämmenissä stigmat. Taustalla paistaa suuri täysikuu.
Gallen-Kallela maalasi useita kansallisromanttisia teoksia, muun muassa Kalevala-aiheita. "Ad Astra" voidaan tulkita eräänlaiseksi versioksi Aino-tarinasta. Maalaus toimi alttaritauluna Gallen-Kallelan lasten ristiäisissä. Gallen-Kallelan itsensä mukaan maalaus kuvaa ylösnousemusta ja lisäksi hahmo on maailman vapauttajan asennossa ristinpuulla.
Maalauksen ensimmäinen versio kuuluu yksityiskokoelmaan, toinen versio kuuluu Villa Gyllenbergin taidemuseon kokoelmaan.
Sook-Yin Lee

Sook-Yin Lee on kanadalainen muusikko, näyttelijä ja mediapersoona. Hänet tunnetaan parhaiten Shortbus-elokuvan pääroolista.
Lee oli 1990-luvulla laulajana vancouverilaisessa vaihtoehtorock-yhtyeessä Bob's Your Uncle. Kun yhtye hajosi, Lee lähti soolouralle. Hän julkaisi useita sooloalbumeja ja näytteli teatteri-, elokuva- ja televisioprojekteissa.
Lee työskenteli VJ:nä MuchMusic-kanavalla vuosina 1995–2001. Hän juonsi muun muassa päivittäistä vaihtoehtomusiikin ohjelmaa "The Wedge". Vuonna 2002 hänet valittiin juontamaan CBC Radio Onen populaarikulttuuriohjelmaa "Definitely Not the Opera".
Vuonna 2003 hän päätyi keskelle kiistaa, kun CBC uhkasi erottaa hänet, koska hänet oli otettu pääosaan John Cameron Mitchellin elokuvaan "Shortbus", jossa hän harrastaa seksiä ja masturboi valkokankaalla. Kun heidän tilanteensa sai huonoa julkisuutta, ja useat tunnetut henkilöt, kuten ohjaaja Francis Ford Coppola, R.E.M.-yhtyeen Michael Stipe, näyttelijä Julianne Moore ja taiteilija-muusikko Yoko Ono tulivat heidän puolelleen, CBC luovutti.
Lee on määritellyt itsensä biseksuaaliksi.
Puutturi

Puutturi eli Puutturinjärvi on pieni järvi Utajärven kunnassa. Järvi sijaitsee Sanginkylässä kunnan luoteisosassa, lähellä Sanginjärveä ja siitä alkunsa saavaa Sanginjokea, joka laskee Oulujokeen Oulun Sanginsuun kaupunginosassa. Järven laskujoki on nimeltään Puutturinoja, joka laskee Sanginjokeen hieman Persauskosken alapuolella.
Järvimaisema.
Järven ympärillä on Puutturi-niminen Sanginkylän sivukylä, jonne johtaa Puutturintie seututien 837 risteyksestä. Puutturinjärven ympärillä ovat mm. Lehto, Junttari, Poikala, Pekkala ja Puutturi -nimiset tilat, joista viimemainitusta järvi on saanut nimensä. Ne sijaitsevat järven etelä-, itä- ja pohjoisrannalla, Hirsikankaan ja Puutturinkankaan reunamilla.
Järvestä etelälounaaseen Isosuon takana on kaksi pienempää Puutturin kylän alueeseen kuuluvaa järveä, Ahvenlampi ja Hanhilampi. Järven länsiranta on Järvenpäänsuota. Siitä lounaaseen Tuohiselkä-nimisten kankaiden takana on Iso Karvasjärvi.
Brigitte Helm

Brigitte Eva Gisela Schittenhelm (taiteilijanimeltään Brigitte Helm; 17. maaliskuuta 1906 Berliini – 11. kesäkuuta 1996 Ascona, Sveitsi) oli saksalainen näyttelijä. 
Helm oli mykkäelokuvien tunnetuimpia näyttelijättäriä. Hänet muistetaan parhaiten Marian roolista Fritz Langin mykkäelokuvassa "Metropolis" (1927). Marian rooli oli hänen ensimmäinen elokuvaroolinsa. Helm oli kuvausten alkaessa 18-vuotias. Helm sai lisäksi pääroolin muun muassa elokuvassa "Alraune" (1928). Hän muutti natsi-Saksasta Sveitsiin, eikä vanhemmalla iällään antanut elokuvauraansa liittyviä haastatteluja. Helm teki uransa aikaan yli 30 elokuvaa. Häntä harkittiin "Frankensteinin morsiamen" päärooliin ennen Elsa Lanchesterin valintaa.
Helm meni 1935 naimisiin juutalaissukuisen teollisuusmies Hugo von Kuenheimin kanssa ja he muuttivat pian tämän jälkeen Sveitsiin. He saivat neljä poikaa.
Helm kuoli 90-vuotiaana Sveitsissä 11. kesäkuuta 1996.
Gustav Fröhlich

Gustav Fröhlich (21. maaliskuuta 1902 – 22. joulukuuta 1987) oli saksalainen näyttelijä. Hän esiintyi jo 1920-luvun mykkäelokuvissa, mutta jatkoi uraansa vielä pitkään toisen maailmansodan jälkeen.
Fröhlichin kansainvälisesti tunnetuin rooli oli Fritz Langin elokuvassa "Metropolis" (1927). Hän oli kahdesti naimisissa ja kuoli Luganossa, Sveitsissä leikkauksen jälkeen 85-vuotiaana.
Mike Krzyzewski

Michael William "Mike" Krzyzewski (s. 13. helmikuuta 1947 Chicago, Illinois) on yhdysvaltalainen entinen koripallovalmentaja.
Krzyzewski toimi Duken yliopiston miesten koripallojoukkueen päävalmentajana vuosina 1980–2022. Vuonna 2001 hänelle myönnettiin paikka Basketball Hall of Famessa. Hän jäi eläkkeelle Duken yliopiston päävalmentajan tehtävistä kauden 2021–2022 päätteeksi. Hän kuitenkin jatkaa Dukessa eri tehtävissä.
Krzyzewski valittiin lokakuussa 2005 valmentamaan Yhdysvaltain koripallomaajoukkuetta vuoden 2008 Pekingin kesäolympialaisia varten. Hän jatkoi tehtävässä myös seuraavissa kesäolympialaisissa Lontoossa 2012. Yhdysvallat voitti molemmissa turnauksissa suvereenisti kultaa tähtisikermällään, johon kuuluivat muun muassa LeBron James sekä Kobe Bryant. Yhdysvallat jatkoi kultaputkeaan myös Rio de Janeiron kesäolympialaisissa 2016.
Sebastian Gripenberg

Odert Sebastian Gripenberg (8. maaliskuuta 1850 Kurkijoki – 12. heinäkuuta 1925 Helsinki), vapaaherra, oli suomalainen arkkitehti, senaattori ja pankinjohtaja.
Henkilöhistoria.
Kurkijoella Teurin hovissa syntyneen Sebastian Gripenbergin vanhemmat olivat senaattori, vapaaherra Johan Ulrik Sebastian Gripenberg ja Maria Loviisa Örnberg. Hänen puolisonsa oli Hilma Johanna Lindfors. Hänen sisarensa oli tunnettu naisasianainen Alexandra Gripenberg. Gripenbergeillä oli kolme lasta, tanssitaiteilija Margarita Maria (Maggie) (1881–1976), laivainsinööri Hans Henrik Sebastian (1882–1966) ja Aili Johanna Elisabet von Freymann (1885–1945).
Gripenberg sai ensin sotilassuvun perinteiden mukaisesti sotilaskoulutuksen käyden 1870 Haminan kadettikoulun kurssin ja suoritti myös sotilasinsinööriopintoja Pietarissa sotainsinööriakatemiassa 1872–1874, mutta viiden vuoden palvelun jälkeen sotilasura ei kiinnostanut, ja hän opiskeli arkkitehdiksi aluksi Helsingin polyteknillisessä koulussa 1875–1878, myöhemmin Itävallassa Wienin teknillisessä korkeakoulussa 1878–1879. Hän toimi ensin yksityisarkkitehtina 1879–1908, oli pari vuotta Helsingin teollisuuskoulun opettajana mutta myöhemmin hänestä tuli yleisten rakennusten ylihallituksen pääjohtaja (1887–1904). Hän oli ajatusmaailmaltaan fennomaani ja suunnitteli arkkitehtina suomenkielistä kulttuuria edustavia rakennuksia, aluksi jopa maksutta. Senaattorinura kauppa- ja teollisuustoimituskunnan päällikkönä 1904–1905 jäi vain vuoden mittaiseksi, ja hän siirtyi loppu-uransa ajaksi pankkialalle Helsingin Suomalaisen Säästöpankin johtajaksi.
Gripenberg oli Kansallis-Osake-Pankin hallintoneuvoston, Palovakuutus Oy Pohjolan hallituksen sekä Helsingin suomalaisen säästöpankin hallituksen esimiehenä. Hän toimi myös Suomenkielisten teknikkojen seurassa, Arkkitehtiklubissa, Teknillisessä yhdistyksessä sekä Helsingin musiikkielämän hyväksi. Gripenberg vaikutti Kansallisteatterin talon aikaansaamisessa ja hän oli Suomalaisen teatteritalo osakeyhtiön hallituksen esimiehenä, toimitusjohtajana ja rahastonhoitajana.
Gripenberg oli aatelissäädyssä edustaja valtiopäivillä 1891, 1894, 1897, 1899 ja 1900. Hän oli ritarihuoneen johtokunnassa, Helsingin kaupunginvaltuuston jäsenenä ja Anteliin valtuuskunnassa.
Suunnittelutöitä.
Gripenberg suunnitteli yli 60 rakennusta
Asuintaloja:
Héctor Elizondo

Héctor Elizondo (s. 22. joulukuuta 1936) on yhdysvaltalainen näyttelijä. Hän on esiintynyt useissa elokuvissa, minkä lisäksi hän on tehnyt äänirooleja animaatioihin, näytellyt teatterissa ja vieraillut televisiosarjoissa. Hän on esiintynyt useissa Garry Marshallin ohjaamissa elokuvissa, esimerkiksi "Ei mitään yhteistä", "Morsian karkuteillä", "Pretty Woman" ja "Prinsessapäiväkirjat". Televisiossa Elizondon pitkäaikaisin rooli oli sarjassa "Chicagon lääkärit", josta hän voitti Emmy-palkinnon. Muita roolisuorituksia hänellä on ollut muun muassa "Columbossa", "Monkissa" ja "Beverly Hills kyttä 3:ssa".
Elizondon isä oli baski ja äiti Puerto Ricosta, mutta hän itse on syntynyt ja kasvanut New Yorkissa. Hänellä on yksi poika ensimmäisestä avioliitostaan.
Sinipunaluri

Sinipunaluri ("Eos histrio") eli aiemmalta nimeltään orvokkiluri on punalurien sukuun kuuluva kaija.
Koko ja ulkonäkö.
Linnun pituus on noin 31 cm. Aikuisen linnun höyhenpuku on yleisväriltään punainen ja purppuransininen. Nokka on oranssinpunainen, iiris punainen ja koivet harmaat. Sukupuolet ovat samannäköisiä.
Esiintyminen.
Sinipunaluria tavataan Indonesian itäosan Pohjois-Sulawesin Talaudsaarilla. Aikaisemmin sitä tavattiin myös Sangihesaarilla ja Nenusasaarilla. Orvokkilurin esiintymisalue on pieni ja rajallinen ja sen kanta on erittäin uhanalainen. Laji oli ennen yleinen mutta nykyisin maailman populaation koko on enää 5 000–10 000 yksilöä. Kanta on pienentynyt voimakkaasti kaupallisen lemmikkieläinpyynnin ja metsien hakkuiden seurauksena.
Elinympäristö.
Sinipunalurit elävät metsissä. Parvet yöpyvät usein pääsaaren edustan pienillä saarilla. Parvet ruokailevat etenkin kukkivissa kookospalmumetsiköissä.
Lisääntyminen.
Laji on ilmeisesti yksiavioinen. Pesintä tunnetaan puutteellisesti. Laji pesii korkealla sijaitsevissa puunkoloissa, tavallisesti touko-kesäkuussa. Munia sanotaan olevan 1 tai 2.
Ravinto.
Sinipunalurit liikkuvat parvissa ja ruokailevat enimmäkseen puiden latvuksissa. Ne syövät pääasiassa hedelmiä ja hyönteisiä sekä kookospalmujen kukkien mettä.
Hullut japanilaiset

Hullut japanilaiset (, ) on vuosina 1986–1989 Tokyo Broadcasting Systemille tehty japanilainen kisailuohjelma, jossa 100 kilpailijaa yrittää suoriutua hullunkurisista radoista kenraali Leen johdolla ja lopulta vallata Takeshin linnan, jonka omistaa kreivi Takeshi Kitano. Ohjelma on kuin tosielämän videopeli, jossa vain ani harva kilpailija pääsee loppuun asti. Ohjelmasta on tullut etenkin Yhdysvalloissa (esitetään maassa nimellä "MXC") kulttihitti.
Alkuperäisen sarjan materiaalista tuotettiin 2000-luvulla brittiläiselle Challenge TV:lle lyhennetty versio "Takeshi’s Castle", jonka juontajana toimi Craig Charles. Brittiversio yllätti suosiollaan ollen jatkuvasti kanavan 10 viikon katsotuimman ohjelman joukossa. Sarjaa on sittemmin lähettänyt myös Virgin 1 (vuodesta 2007 lähtien). Suomessa brittiversiota esitettiin Jim-kanavalla ja Nelosella.
Vakiohahmot.
Lisäksi mukana ovat "Sateenkaarisoturit", "Vihreä vartiosto" ja "vartijat". jotka yrittävät yleensä estää pelaajia läpäisemästä esteratoja. Sateenkaarisoturit toimivat mm. tykkiampujina "Siltasompailussa" ja keilaajina "Ihmiskeiloissa", mutta antavat "Riisikulhomäessä" vauhtia pelaajalle (joskus pelaajan häviö "Riisikulhomäessä" on Sateenkaarisoturien syytä). Vihreä vartiosto esiintyy yleensä pelin aloitus- ja lopetushaasteissa. Maskeerattuja "vartijoita" on yleensä noin kolme ja he esiintyvät aina sokkelohaasteissa, mutta ovat välillä mukana myös parissa muussa.
Tehtävät.
Peli alkaa tyypillisesti yhdellä muutamasta erilaisesta aloituslajista, jossa putoaa 12–18 kilpailijaa sadasta. Niissä kaikki kilpailijat lähtevät radalle yhtä aikaa. Muut tehtävät ovat ennen finaalia järjestettyjä tehtäviä, joissa kilpaillaan yleensä joko yksin tai pienissä ryhmissä. Näissä tehtävissä kilpailijan epäonnistuttua hän ei välttämättä vielä putoa pelistä lukuun ottamatta ennen finaalia järjestettyä tehtävää, jossa kaikki epäonnistujat putoavat pelistä. Pelin päättää finaali, jossa kaikki jäljellä olevat kilpailijat yrittävät voittaa Vihreän vartioston ja vallata Takeshin linnan.
Muuta.
Jotkut jaksoista ovat ns. ’perhejaksoja’, joissa kisaavat yhdessä lapsi ja jompikumpi hänen vanhemmistaan. Näissä jaksoissa vanhempi tekee yleensä ”ruumiillisen työn” – esimerkiksi lajissa Liukurata (Slip Way) lapsi on radalla olevan lautan päällä, ja hänen mukanaan kisassa oleva vanhempi antaa hänelle vauhdin.
Jotkut jaksot taas ovat kansainvälisiä (International), joissa on kilpailijoita ympäri maailmaa.
Eräässä toisen tuotantokauden jaksossa kisailivat ainoastaan lapset.
Higglytown Heroes

Higglytown Heroes on yhdysvaltalais-korealainen televisiosarja. Se kertoo viidestä lapsesta, jotka muistuttavat venäläisiä nukkeja. "Higglytown Heroes" kertoo viisikon seikkailuista, ongelmista ja ystävyydestä. Sarja opettaa alle kouluikäisiä lapsia, miten ihminen ratkaisee ongelmansa ja pulmansa. "Higglytown Heroes" on animaatiosarja, jossa lapsi voi opetella yhdessä ja oikein toimimista. Sarjaa esitetään Playhouse Disney -kanavalla ja on tarkoitettu 2–5-vuotiaille lapsille. Sarjaa ei ole dubattu taikka tekstitetty suomeksi.
Punaluri

Punaluri ("Eos bornea") on punalurien sukuun kuuluva papukaijalintu. Lajista käytetään myös nimeä "Eos rubra" .
Koko ja ulkonäkö.
Linnun pituus on noin 31 cm. Aikuisen linnun höyhenpuku on yleisväriltään punainen. Käsisulat ja kyynärsulkien kärjet ovat mustat. Isojen peitinhöyhenten reunat ovat sinimustat, alimmat tertiaalit ja pyrstön alapeitinhöyhenet siniset. Pyrstö on yläpuolelta punaruskea ja alapuolelta himmeän punainen. Nokka on oranssinpunainen, iiris punainen ja koivet tummanharmaat.
Nuoret linnut ovat himmeämmän punaisia, korvan peitinhöyhenet ovat joskus heikosti sinertävät, pyrstön alapeitinhöyhenet ovat punaiset ja vatsahöyhenet sinireunaiset. Hyvin nuoren linnun nokka on mustahko. Sukupuolet ovat samannäköisiä.
Esiintyminen.
Punaluri esiintyy Indonesian kaakkoisnurkassa Amboinan, Saparuan, Burun, Ceramin, Ceramlautin sekä Watubela ja Kai saarilla. Neljä tunnettua alalajia elävät eri saarilla. Alalajien "rothschildi" ja "bernsteini" välinen ero on häilyvä, sillä välimuotoja esiintyy.
Punalurin esiintymisalue on 20 000–50 000 neliökilometriä ja sen kanta on elinvoimainen.
Elinympäristö.
Punalurit elävät metsissä, erityisesti mangrovemetsissä, aina 1 250 metrin korkeuteen saakka.
Lisääntyminen.
Ilmeisesti yksiavioinen. Pesintä tunnetaan puutteellisesti. Pesä sijaitsee korkealla puunkolossa. Pesintää tapahtuu ainakin marras-joulukuussa. Vankeudessa pesinyt naaras muni 2 munaa ja poikaset lähtivät pesästä 7 ja 9 viikon ikäisinä.
Ravinto.
Punalurit liikkuvat meluisissa parvissa, joissa on tavallisesti vähintään 20 yksilöä, ja ne ruokailevat enimmäkseen puiden (muun muassa "Erythrina" ja "Eugenia" lajien) latvuksissa. Ne syövät kukkia, siitepölyä, mettä, hedelmiä ja hyönteisiä, ja niiden nokka ja kieli ovat erilaistuneet siten, että nokka on kapea ja kielen päässä on eräänlainen harja.
Seraminluri

Seraminluri ("Eos semilarvata") on punalurien sukuun kuuluva kaija. 
Lajin nimi oli aiemmin siniposkiluri (1992), semaninluri (1999) ja nimi vaihtui nykyiseksi seraminluriksi vuonna 2006.
Koko ja ulkonäkö.
Linnun pituus on noin 24 cm. Se on selvästi pienempi kuin muut punalurit. Aikuisen linnun höyhenpuku on yleisväriltään punainen. Vatsa ja pyrstön alapeitinhöyhenet ovat siniset. Käsisulat ja kyynärsulkien kärjet ovat mustat. Isojen peitinhöyhenten reunat ovat sinimustat, tertiaalit ovat sinihohtavan mustat ja pyrstö on yläpuolelta punaruskea ja alapuolelta himmeän punainen. Poski, korvan peitinhöyhenet ja kaulan sivu ovat siniset. Nokka on oranssinpunainen, iiris oranssinpunainen ja koivet harmaat.
Nuoret linnut ovat himmeämmän punaisia, vartalon höyhenissä on harmaanruskeaa sävyä, korvan peitinhöyhenissä ja poskissa sinistä on vain vähän. Sukupuolet ovat samannäköisiä.
Esiintyminen.
Seraminluri esiintyy Indonesian kaakkoisnurkassa Seramin saarella. Se elää yleisenä ylhäällä vuoristossa, missä se korvaa punalurin, joka elää alavilla mailla ja alarinteillä.
Seraminlurin esiintymisalue on 20 000–50 000 neliökilometriä ja sen kanta on silmälläpidettävä.
Elinympäristö.
Seraminlurit elävät vuoristometsissä.
Lisääntyminen.
Ilmeisesti yksiavioinen. Pesintä tunnetaan puutteellisesti.
Ravinto.
Seraminlurit liikkuvat meluisissa parvissa ja ne ruokailevat enimmäkseen puiden latvustoissa. Ne syövät kukkia, siitepölyä, mettä, hedelmiä ja hyönteisiä, ja niiden nokka ja kieli ovat erilaistuneet siten, että nokka on kapea ja kielen päässä on eräänlainen harja.
Albayzín

Albayzín (eli Albaicín tai El Albaicín) on kaupunginosa nykyisessä Granadassa, Espanjassa. Siellä ovat säilynet maurilaisten ajan kapeat mutkittelevat kujat. Albayzin on nimetty Unescon maailmanperintökohteeksi yhdessä kuuluisampien Alhambran ja Generalifen kanssa.
Albayzin kohoaa kukkulan rinteellä Alhambraa vastapäätä, ja monet siellä käyvät turistit tulevat lähinnä ihailemaan hienoja näkymiä Alhambraan päin. Albayzinin omia nähtävyyksiä ovat arabialainen kylpylä, Granadan arkeologinen museo ja San Salvadorin kirkko, joka on rakennettu maurilaisten moskeijan raunioille.
Ville Friman

Ville Friman (s. 30. huhtikuuta 1980 Kristiinankaupunki) on suomalaisen melodista death metalia soittavan Insomnium-yhtyeen kitaristi ja laulaja.
Friman ja hänen vanhempansa muuttivat Joensuuhun, kun Ville oli 4-vuotias. Hän aloitti kitaransoiton 16-vuotiaana ja aloitti soittamaan bändissä opiskellessaan yliopistossa. Friman on väitellyt filosofian tohtoriksi vuonna 2009 pääaineenaan biologia. Hän palasi Helsingin yliopistoon mikrobiologian professoriksi vuonna 2022 työskenneltyään 12 vuotta Isossa-Britanniassa.
Ville Frimanilla on kaksi veljeä.
Lugo

Lugo on kaupunki Espanjassa Galician autonomisella alueella. 
Lugon väkiluku oli 98 268 vuonna 2016. Se on samannimisen maakunnan pääkaupunki.
Roomalaiset perustivat "Lucus Augusti" -nimisen sotilasleirin, josta tuli pienestä koostaan huolimatta Gallaecian roomalaisprovinssin tärkeimpiä kaupunkeja. 
Lugo on Euroopan ainoa kaupunki, jota ympäröivät edelleen roomalaisten rakentamat muurit: muurin korkeus vaihtelee kymmenestä viiteentoista metriin, pituus on 25 kilometriä ja siihen liittyy 70 puolipyöreää vartiotornia. Roomalaisaikaiset muurit ovat Unescon maailmanperintökohde. 
Nykyään hotellina toimivan Balneario de Lugo -nimisen rakennuksen keskellä sijaitsevat roomalaiset kylpylät (Termas Romanas). Kylpylöissä käyminen oli olennainen osa roomalaisten elämäntapaa. Lugon kylpylöiden rakentaminen alkoi 15 vuotta ennen ajanlaskun alkua Rooman keisariajan konsulin Paullus Fabius Maximuksen kaudella. 
Lugon muita nähtävyyksiä ovat mosaiikkien koristama talo Casa dos Mosaicos, San Roquen arkeologinen keskus ja maakuntamuseo.
Poliisiopisto (elokuva)

Poliisiopisto (engl. Police Academy) on vuonna 1984 valmistunut yhdysvaltalainen komediaelokuva, joka on kertovinaan yhdysvaltalaisesta poliisikoulutuksesta. Siitä tuli samannimisen elokuvasarjan ensimmäinen osa ja sille tehtiin seuraavan vuosikymmenen aikana kuusi jatko-osaa.
"Poliisiopiston" ohjasi Hugh Wilson ja sen pääosissa esiintyvät muun muassa Steve Guttenberg, Kim Cattrall, G. W. Bailey, Bubba Smith, Michael Winslow, David Graf, George Gaynes ja Leslie Easterbrook.
Arvioita.
"Video-oppaassa" vuodelta 1994 "Poliisiopisto" sai kolme tähteä viidestä, mikä vastaa sanallista arviota ”hyvä”. "Helsingin Sanomien" Pertti Avola puolestaan ihmetteli videojulkaisun aikoihin 1985, miten suttuisesti kyhätystä "Poliisiopistosta" on tullut niin suosittu. Hänestä sen komiikka muistuttaa mykkäelokuvan yksinkertaisinta naurattamistekniikkaa, jolla Yhdysvalloissa huvitettiin entisaikojen kielitaidotonta ja kouluttamatonta siirtolaisyleisöä. Avolan mielestä vanhoilliset asenteet paistavat: naiset ja homoseksuaalit ovat alempaa kastia, samoin ylipainoiset tai muuten rumat. ”He ovat olemassa komiikan kohteina, ja heitä ’ymmärretään’ enemmän säälistä kuin todellisesta myötätunnosta.” Helena Ylänen kirjoitti vuonna 1987 nähtyään myös ' ja ', ettei tämä sarjan aloitusosa ei ole amerikkalaisen roskavihteen mittapuulla aivan mahdoton, vaan siinä on aluksi jonkin verran tervettä antimilitaristista huumoria, kunnes kaikki vesittyy.
Dylan Postl

Dylan Postl on (s. 29. toukokuuta 1986 Oshkosh, Wisconsin, Yhdysvallat) yhdysvaltalainen showpainija. Hän otteli ensi kerran World Wrestling Entertainmentissa toukokuussa 2006. Postl tunnetaan paremmin kehänimillä Hornswoggle ja Irish Little Bastard. Lopetusliikkeenä hän käyttää Tadpole Splashia. Postl on 135 senttimetriä pitkä ja 62 kilogrammaa painava.
Postl teki ensiesiintymisensä nimellä "Little Bastard" vuonna 2004. Hän on pohjoisirlantilaisen showpainijan Dave Finlayn poika WWE:n juonikuvioissa. Postl kuului ryhmään nimeltä D-Generation X.
Ura.
Postl toimii yleensä Finlayn apulaisena ja tulee sotkeutumaan hänen otteluihinsa kehän alta. Ensimmäisen suuren saavutuksensa WWE:ssä hän teki voitettuaan Cruiseweight-mestaruuden Chavo Guerrerolta heinäkuussa 2007. Vickie Guerrero otti mestaruuden häneltä pois syyskuussa ”hänen oman turvallisuutensa vuoksi”. Joulun alla hän voitti itseään yli metrin pitemmän The Great Khalin Finlayn avustuksella. Hän voitti myös Khalin ja Ranjin Singhin Finlayn kanssa Tag Team -ottelussa. Vuonna 2008 hän pääsi Royal Rumbleen voitettuaan The Highlanderssit Mick Foleyn parina. Royal Rumblessa häntä ei eliminoitu missään kohtaa, vaan hän lähti Finlayn kanssa pois kehästä. WWE Draftissa 2008 hän voitti Finlayn kanssa Carliton ja Santino Marellan. Sittemmin hänellä oli jonkin aikaa feudi Chavo Guerreron kanssa. Hornswoggle voitti lähes jokaisen ottelun sillä ne olivat esim: guest hostien keksimiä erikoismatseja. 21. joulukuuta Hornswogglesta tuli D-Generation X:n virallinen maskotti. 26. huhtikuuta WWE Draftissa Hornswoggle voitti viimeisen draftpick-ottelun Dolph Ziggleriä vastaan uloslakennalla. Ottelun jälkeen Hornswogglen juhliessa voittoaan kehässä Dolph teki häneen sleeper holdin ja kuristi tätä kunnes hän pyörtyi.
Sunanin kansainvälinen lentoasema

Sunanin kansainvälinen lentoasema () on Pjongjangin päälentoasema Korean demokraattisessa kansantasavallassa. 
Lentoasemalla on kaksi kiitotietä. Se on Pohjois-Korean kansallisen lentoyhtiön Air Koryon kotikenttä.
Koronaviruspandemian jälkeen kentältä on liikennöinyt ainoastaan Air Koryo. Aikaisemmin kentälle on lentänyt myös ainakin Air China Pekingistä. Lisäksi lentoasemalle lennetään myös tilauslentoja.
Madetojan musiikkilukio

Madetojan musiikkilukio on musiikin erikoislukio Oulussa. Lukio toimii Pohjankartanon tiloissa Karjasillan kaupunginosassa lähellä keskustaa. Oppilaita lukiossa on noin 350. Nimensä lukio on saanut oululaisen säveltäjän Leevi Madetojan mukaan.
Opiskelu.
Madetojan musiikkilukioon haetaan keväisin toisen asteen yhteishaussa. Opiskelijat valitaan vertailulukujen perusteella, jotka saadaan laskemalla yhteen päättötodistuksen lukuaineiden keskiarvo sekä musiikin pääsykoe- ja harrastuneisuuspisteet. Musiikkilukiolaiset valitsevat opintoihinsa eri musiikkikursseja, jotka sisältävät musiikin teoriaa, säveltapailua, musiikkitietoa, yhteismusisointia sekä oman valinnan mukaan muuta musiikin opetusta.
Historiaa.
Madetojan musiikkilukio perustettiin vuonna 1968 yksityisenä oppikouluna. Koulun nimi perustettaessa oli Oulun musiikkioppikoulu ja se oli Suomen ensimmäinen musiikkioppikoulu. Toiminta alkoi Heinätorin kansakoulun tiloissa syksyllä 1968. Ennen nykyisiin tiloihin siirtymistä koulu on ehtinyt toimia myös Hintassa ja Välivainiolla.
Koulun tulevaisuus joutui vaakalaudalle, kun Suomessa siirryttiin peruskoulujärjestelmään. Opetusministeri Ulf Sundqvistin mukaan erilliselle musiikkioppilaitokselle ei uudessa järjestelmässä olisi käyttöä. Elokuussa 1974 kaikki Oulun oppikoulut siirtyivät Oulun kaupungin omistukseen. Oulun musiikkioppikoulun keskikoululuokista tuli peruskoulun musiikkiluokkia ja lukioluokista Madetojan lukio. Kaupungin koulusuunnitelmiin kirjattiin kuitenkin, että musiikkiluokat yhdistettäisiin Myllytullin kouluun ja lukioluokat Oulun Lyseon lukioon. Yläasteen musiikkiluokkien ja Madetojan lukion yhteisen kuoron voitto BBC:n järjestämässä maailmanlaajuisessa "Kansat laulavat"-kuorokilpailussa vuoden 1975 lokakuussa sai kuitenkin kaupunginpäättäjät säilyttämään lukion itsenäisenä yksikkönä.
Valtioneuvosto myönsi Madetojan lukiolle Erikoislukion oikeudet kesällä 1981, jolloin myös nimi vaihtui Madetojan musiikkilukioksi. Syksyllä 2014 Madetojan musiikkilukio toimi myös entisen Karjasillan lukion tiloissa, Pohjankartanon ollessa remontissa.
Jagang

Jagangin maakunta (, hanja 慈江道, McCune‑Reischauer "Chagang-do") on maakunta Korean demokraattisessa kansantasavallassa. Se sijaitsee sisämaassa maan pohjoisosassa Kiinan rajalla. Maakunnan rajanaapureita ovat idässä Ryanggang ja Etelä-Hamgyeong, etelässä Etelä-Pyeongan ja lännessä Pohjois-Pyeongan. Jagangissa on vuoden 2008 väestönlaskennan mukaan 1 299 830 asukasta ja sen pinta-ala on 16 968 neliökilometriä. Maakunnan pääkaupunki on Ganggye.
Aluejako.
Jagangin maakunta jakautuu kolmeen kaupunkiin ("si") ja 15 piirikuntaan ("gun").
Punalurit

Punalurit ("Eos") on kaijojen heimoon kuuluva lintusuku.
Punalurit elävät metsissä Indonesian kaakkois- ja itäosan saarilla. Ne ovat keskikokoisia, noin 30 cm pituisia melko pitkäpyrstöisiä ja hyvin värikkäitä papukaijoja. Pääväri on punainen, sininen sekä musta muodostavat erimuotoisia läikkiä ja kuvioita. Niiden nokka on kapeahko ja kielen päässä on eräänlainen harja, jolla ne nuolevat siitepölyä kukista. Muu ravinto koostuu medestä, kukista, hedelmistä ja hyönteisistä.
Monet punalurilajit ovat kärsineet ihmisen toimenpiteistä. Pahin ongelma on aikuisten ja poikasten pyydystäminen lemmikkieläinkaupan tarpeisiin. Metsien hakkuut ja raivaukset viljelymaiksi ovat vähentäneet lajeille sopivia elinympäristöjä.
Punalurit pesivät korkealla puiden koloissa. Niiden pesimäbiologia on huonosti tunnettu.
Punalurilajit.
Luettelo perustuu Bird Life Suomen maailman lintujen suomenkieliseen nimistöön..
Alberto García

Alberto García (s. 22. helmikuuta 1971, Madrid, Espanja) on espanjalainen kestävyys- ja maastojuoksija.
García sijoittui 1998 Marrakechin maastojuoksun MM-kisoissa lyhyellä matkalla yhdeksänneksitoista. Seuraavana vuonna hän juoksi Belfastin maastojuoksun MM-kisoissa lyhyellä matkalla neljänneksikymmenenneksikahdeksanneksi ja karsiutui Sevillan MM-kisoissa 5 000 metrin juoksun alkuerissä ajalla 13.39,56. Vuonna 2000 García oli Vilamouran maastojuoksun MM-kisoissa pitkällä matkalla kahdeskymmenesyhdeksäs ja karsiutui Sydneyn olympialaisissa 5 000 metrin alkuerissä. Seuraavana vuonna hän voitti MM-pronssia Lissabonin sisäratojen MM-kisoissa 3 000 metrin juoksussa ajalla 7.39,96. Oostenden maastojuoksun MM-kisoissa hän sijoittui pitkällä matkalla kuudenneksitoista. Myöhemmin samana vuonna hän voitti Espanjan mestaruuden 5 000 metrillä ja juoksi Edmontonin MM-kisoissa samalla matkalla neljänneksi ajalla 13.05,60.
García voitti 2002 Wienin sisäratojen EM-kisoissa kultaa 3 000 metrillä. Saman vuoden Dublinin maastojuoksun MM-kisoissa hän oli lyhyellä matkalla seitsemästoista. Myöhemmin samana vuonna hän voitti 5 000 metrillä Espanjan mestaruuden, EM-kultaa Münchenin EM-kisoissa ja yleisurheilun maailmancupin. Birminghamin sisäratojen MM-kisoissa 2003 hän voitti MM-hopeaa 3 000 metrillä. García kärähti dopingista 9. kesäkuuta 2003 ja sai kahden vuoden kilpailukiellon. Sen päättymisen jälkeen hän karsiutui Helsingin MM-kisoissa 5 000 metrin alkuerissä. Birminghamin sisäratojen EM-kisoissa 2007 hän karsiutui 3 000 metrin alkuerissä.
Troma Entertainment

Troma Entertainment on yhdysvaltalainen pienen budjetin niin sanottuja B-elokuvia tuottava yritys. Troman perustivat Lloyd Kaufman ja Michael Herz vuonna 1974.
Troman suosituimpia elokuvia ovat "Toxic Avenger", "Toxic Avenger II", "Toxic Avenger III", "Sgt. Kabukiman N.Y.P.D.", "Tromeo and Juliet" ja "Cannibal! The Musical". Useat yrityksen elokuvat ovat saavuttaneet kulttimaineen.
Tromalla työskennelleitä kuuluisia näyttelijöitä ja ohjaajia.
Troman itsensä tuottamat ja jaeltaviksi hankkimat elokuvat tarjosivat monille tuoreille nuorille tekijöille mahdollisuuksia elokuvauralla. Osa näistä on sittemmin noussut kuuluisiksi alalla. Muun muassa Marisa Tomei näytteli "Toxic Avenger" (1984) -elokuvassa, Kevin Costner elokuvassa "Malibu Hot Summer" (1981), J.JAbrams elokuvassa "Nightbeast" (1982) Samuel L. Jackson elokuvassa "Def by Temptation" (1990), Billy Bob Thornton elokuvassa "Chopper Chicks in Zombietown" (1989) ja Vincent D'Onofrio elokuvassa "The First Turn-On!" (1983). Lisäksi mm. Oliver Stone näytteli elokuvassa "The Battle of Love's Return" (1971), James Gunn käsikirjoitti elokuvaa "Tromeo and Juliet" (1996), Matt Stone ja Trey Parker ohjaamallaan ja Troman levittämällä elokuvalla "Cannibal! The Musical" (1993).
Meripihkahappo

Meripihkahappo eli butaanidihappo tai sukkiinihappo on tyydyttynyt dikarboksyylihappo. Se on eräs sitruunahappokierron välituote ja meripihkan tärkein kemiallinen rakenneosa. Huoneenlämmössä meripihkahappo on kiinteää. Sen leimahduspiste on 206 °C.
Kuumennettaessa meripihkahappoa riittävästi siitä lohkeaa eliminaatioreaktiossa vettä (H2O) ja syntyy meripihkahappoanhydridia (C4H4O3).
Erittäin puhdasta meripihkahappoa valmistetaan meripihkahappoanhydridin hydrolyysillä. Sitä voidaan valmistaa myös lukuisilla muilla menetelmillä. Käytettyjä ovat muun muassa maleiinihapon tai fumaarihapon katalyyttinen vedytys, 1,4-butaanidiolin hapetus ja hiilivetyjen ja eräiden muiden yhdisteiden hapetus. 
Meripihkahappoa käytetään muun muassa polyestereiden, alkydihartsien, muovinpehmentimien, väriaineiden ja lääkkeiden synteesiessä. Lisäksi sitä voidaan käyttää laboratoriokemikaalina ja ruosteenestoaineena. Elintarvikkeissa meripihkahappoa käytetään hapettumisenestoaineena ja happamuudensäätöaineena ja sen E-koodi on E363.
Meripihkahappoa esiintyy kasveissa ja semiokemikaalina, pääasiassa feromonina, eliöiden viestinnässä.
Meripihkahapon suolat, ionimuoto ja esterit ovat sukkinaatteja.
Vizcayan silta

Vizcayan silta (espanjaksi "El puente de Vizcaya", baskiksi "Bizkaia Zubia") yhdistää Portugaleten kaupungin ja Getxon kunnan Espanjan pohjoisosan Baskimaassa Nervión-joen eri puolilla. Sillan rakenne on erikoinen: siinä on liikkuva vaunu, joka kuljettaa enimmillään kuusi autoa gondolissa vilkasliikkeisen jokisuun yli. Vizcayan silta on rakennettu vuonna 1893, ja se tehtiin paikkaan, jossa ei ollut tilaa massiivisille ajorampeille, eikä toisaalta voitu katkaista jokisuun vilkasta laivaliikennettäkään. Sillan gondoli kulkee kahdeksan minuutin välein läpi vuorokauden. Sen toiminta keskeytyi neljäksi vuodeksi Espanjan sisällissodan aikana, muulloin se on ollut jatkuvasti käytössä.
Vizcayan silta on Unescon maailmanperintökohde vuodesta 2006.
Maria Maggenti

Maria Maggenti (s. n. 1962) on yhdysvaltalainen elokuvaohjaaja ja elokuva- ja televisiokäsikirjoittaja.
Maggenti on ollut script editorina ja kirjoittanut useita jaksoja yhdysvaltalaiseen televisiosarjaan "Ilman johtolankaa" ("Without a Trace", 2003). Hänet tunnetaan kuitenkin ehkä parhaiten elokuvasta "Enemmän kuin ystävät" ("The Incredibly True Adventure of Two Girls in Love", 1995). Hänen elokuvansa "Puccini for Beginners" pääsi Sundance-elokuvafestivaalien kilpailuun tammikuussa 2006.
Maggenti on ollut myös ACT UP -aktivisti usean vuoden ajan. Hän kävi Smith Collegen ja luki pääaineinaan filosofiaa ja antiikintutkimusta.
Monivyöluri

Monivyöluri ("Pseudeos fuscata") on kaijalaji, joka muistuttaa lähisukuisia punalureja.
Koko ja ulkonäkö.
Linnun pituus on noin 25 cm. Aikuisen linnun höyhenpuku on yleisväriltään oliivinruskea ja kauttaaltaan hyvin värikäs ja kirjava. Päälaki ja nokka ovat kellanoranssit. Naama, hartiat, siipisulat ja vatsavyö ovat sinimustat, pyrstö kirkkaan sininen ja rintavyö sekä vatsalaikku punaiset. Iiris on punainen ja koivet tummanharmaat. Sukupuolet ovat samannäköisiä. Äänet ovat korkeaa kirkumista.
Nuoret linnut ovat vatsapuolelta enemmän keltaisen tai oranssin kirjavia ja niiden selkä ja yläperä ovat himmeä keltaiset. Nokka on mustanruskea ja alanokan tyvi on kellahtava. Iiris on kellanharmaa.
Esiintyminen.
Monivyöluri esiintyy Uudessa-Guineassa lukuun ottamatta sisämaan korkeinta vuoristoa sekä Salawatissa Papualla ja Japensaarella Geelvink Bayssa.
Monivyölurin esiintymisalue on 50 000–100 000 neliökilometriä ja sen kanta on elinvoimainen.
Elinympäristö.
Monivyölurit elävät sekä metsissä että savannilla noin 2 000 metrin korkeuteen saakka. Ne liikkuvat kovaäänisissä parvissa, joiden koko on 20–100 yksilöä.
Lisääntyminen.
Laji on ilmeisesti yksiavioinen. Pesintä tunnetaan puutteellisesti.
Ravinto.
Monivyölurit liikkuvat meluisissa parvissa, jotka ruokailevat enimmäkseen puiden (muun muassa kookospalmun ja "Pittosporum ramiflorum"in) latvuksissa. Ne syövät kukkia, siitepölyä, mettä, hedelmiä ja hyönteisiä, ja niiden nokka ja kieli ovat erilaistuneet siten, että nokka on kapea ja kielen päässä on eräänlainen harja.
Dyan Cannon

Dyan Cannon (s. 4. tammikuuta 1937, syntymänimeltään Samille Diane Friesen) on yhdysvaltalainen näyttelijä. Hän on ollut kolmesti ehdolla Oscar-palkinnon saajaksi, voittanut Golden Globen (1979) ja saanut tähden Hollywood Walk of Famella.
Cannon syntyi Tacomassa, Washingtonissa juutalaiselle äidille, ja oli vuosina 1965–1968 naimisissa Cary Grantin kanssa. 
Tunnetuimpia elokuvia, joissa Cannon on esiintynyt, ovat "Suuri kaappaus" (1971), "Kuolema astuu laivaan" (1973), "Vaaleanpunaisen pantterin kosto" (1978), "Murhaleikki" (1982) ja "Vanhat herrat vesillä" (1997).
Nikolai Kruglov (nuorempi)

 
Nikolai Nikolajevitš Kruglov (, s. 8. huhtikuuta 1981) on venäläinen ampumahiihtäjä, viestin olympia- ja MM-mitalisti.
Kruglov on saavuttanut seitsemän viestin arvokisamitalia. Hän hiihti toisen osuuden Venäjän joukkueessa, joka saavutti Norjan jälkeen hopeaa Hochfilzenin MM-viestissä 2005. Samana vuonna hän toi Venäjän ykkösjoukkueen voittajana maaliin MM-sekaviestissä Hanti-Mansijskissa. 
Kruglov hiihti ankkuriosuuden Torinon olympialaisten 2006 viestikilpailussa, jossa Venäjä sai hopeaa 20,9 sekuntia Saksalle hävinneenä. Samana vuonna hän hiihti viimeisen osuuden Venäjän kakkosjoukkueessa, joka voitti sekaviestin maailmanmestaruuden Pokljukassa. Anterselvan MM-kilpailuissa 2007 hän oli jälleen ankkurina Venäjän voittaessa miesten viestin yli minuutin erolla Norjaan.
Östersundin MM-kilpailuissa 2008 Kruglov hiihti toisen osuuden Venäjän joukkueessa, joka voitti miesten viestin maailmanmestaruuden lähes 50 sekunnin erolla Norjaan. Sekaviestissä hän hiihti kolmososuuden Venäjän pronssijoukkueessa.
Maailmancupissa Kruglov on voittanut kolme osakilpailua, ollut yhdeksän kertaa toinen ja kahdesti kolmas (11.12.2009 mennessä).
Nikolai Nikolajevitšin isä Nikolai Konstantinovitš Kruglov on lajin olympiavoittaja ja maailmanmestari.
Martha Coolidge

Martha Coolidge (s. 17. elokuuta 1946 New Haven, Connecticut, Yhdysvallat) on yhdysvaltalainen elokuvaohjaaja. Hänen tunnetuimpia teoksiaan ovat "Valley Girl" (1982), "Vanhat herrat vesillä" (1997), "Hiljaiset seinät 2" (2000), "Minä &amp; prinssi" (2004) ja "Material Girls" (2006). 
Coolidge toimi vuosina 2002–2003 Directors Guild of American puheenjohtajana.
Stephen Sommers

Stephen Sommers (s. 20. maaliskuuta 1962 Indianapolis, Indiana) on yhdysvaltalainen elokuvaohjaaja, -⁠käsikirjoittaja ja elokuvatuottaja. Hänet tunnetaan muiden muassa elokuvista "Deep Rising – uhka syvyyksistä" (1998), "Muumio" (1999), "Muumion paluu" (2001) ja "Van Helsing" (2004).
Sommers syntyi vuonna 1962 Indianapolisksessa, Indianassa. Valmistuttuaan collegesta hän oli neljä vuotta näyttelijänä teatterirymissä ja rockyhtyiden managerina, jonka jälkeen hän muutti Los Angele]]iin jossa opiskeli USC School of Cinematic Arts elokuvakoulussa ja valmistui sieltä maisteriksi.
Lévis

Lévis on Québecin provinssin itäosassa Kanadassa sijaitseva kaupunki, jonka väkiluku oli vuoden 2016 väestönaskennassa 143 414. Se sijaitsee Saint Lawrencen joen etelärannalla Québecin kaupunkia vastapäätä. Québecin ja Lévis’n välillä on sekä lautta- että siltayhteyksiä. Paikkakunnan aiempi nimi oli Aubigny, mutta vuonna 1861 se nimettiin uudelleen François-Gaston de Lévis’n mukaan.
Nykyinen Lévis’n kaupunki muodostettiin 1. tammikuuta vuonna 2002, kun Québecin osavaltiohallitus yhdisti kymmenen alueen kaupunkia. Liitoskaupunkeihin lukeutuivat Charny, Lévis, Pintendre, Saint-Hélène-de-Breakeyville, Saint-Étienne-de-Lauzon, Saint-Jean-Chrysostome, Saint-Joseph-de-la-Pointe-de-Lévy, Saint-Nicolas, Saint-Rédempteur ja Saint-Romuald. Lévis’hin oli yhdistetty jo vuonna 1989 Lauzonin ja St-David-de-l’Auberivièren kaupungit. Vuonna 2001 eli ennen laajempia yhteenliitoksia Lévis’n väkiluku oli 40 926.
Frank Langella

Frank A. Langella, Jr. (s. 1. tammikuuta 1938) on yhdysvaltalainen näyttelijä. Hän on esiintynyt lukuisissa menestysnäytelmissä ja voittanut näistä ansioistaan kolme Tony-palkintoa.
Langella syntyi Bayonnessa, New Jerseyssä, opiskeli Bayonne High Schoolissa ja valmistui vuonna 1959 Syracusen yliopistosta. Langella oli mukana off-Broadway-näytelmissä, kunnes sai ensimmäisen Broadway-roolinsa Federico García Lorcan näytelmässä "Yerma" vuonna 1966. Langella sai ensimmäisen Tony-palkintonsa roolistaan Edward Albeen näytelmässä "Seascape" ja nousi tunnetuksi nimiroolistaan Broadway-tuotannossa "Dracula" vuonna 1975, joka johti rooliin myös tarinan elokuvaversiossa. Langella on koko uransa ajan painottanut teatteriuraa elokuvarooleja enemmän ja tehnyt isoja rooleja Broadwayllä ja off-Broadway-teattereissa.
Syksyllä 2013 hän esiintyi Kuningas Learinä Chichesterin festivaaleilla Englannissa Angus Jacksonin ohjauksessa, joka siirtyi kevääksi 2014 esitettäväksi New Yorkissa.
Langella oli Oscar-ehdokkaana elokuvasta "Frost/Nixon" (2008). Päärooleissa hän on ollut myös elokuvissa "Starting Out in the Evening" (2007) ja "Robot &amp; Frank" (2012). Langella on esiintynyt sivuosissa muun muassa elokuvissa "Masters of the Universe" (1987), "Junior" (1994), "Kurkunleikkaajien saari" (1995), "Good Night and Good Luck" (2005), "Superman Returns" (2006), "The Box" (2009), "" (2010) ja "Grace of Monaco" (2013).
Langella on ollut ehdolla Emmyn ja Golden Globen saajaksi.
Kingston (Kanada)

Kingston on Ontarion provinssissa Kanadassa sijaitseva kaupunki, jonka väkiluku on noin 123 000 (2011) ja esikaupunkeineen 152 000 (2006). Se sijaitsee Saint Lawrence -joen alkukohdassa Ontariojärven itäpohjukassa.
Kaupungissa on kaksi yliopistoa. Näistä suurempi on vuonna 1841 perustettu Queen’s University, jossa on noin 16 000 opiskelijaa. Vuonna 1876 perustettu Royal Military College on puolestaan Kanadan ainoa sotilasakatemia.
Maa aikojen alussa (elokuvasarja)

Maa aikojen alussa on puhuvista dinosauruksista kertova animaatioelokuvasarja, jonka ensimmäinen elokuva "Maa aikojen alussa" ilmestyi vuonna 1988. Sitä olivat tuottamassa George Lucas, Steven Spielberg ja Don Bluth, joka myös ohjasi ensimmäisen elokuvan. Elokuvien jatko-osissa he eivät enää olleet mukana.
Televisiosarja.
Vuonna 2007 Maa aikojen alussa -elokuvasarjasta tuotettiin myös animaatiosarja "Maa aikojen alussa", jonka tarinat sijoittuvat elokuvan "Maa aikojen alussa 13" jälkeisiin tapahtumiin.
Fran Tarkenton

Francis Asbury Tarkenton (s. 3. helmikuuta 1940) on yhdysvaltalainen amerikkalaisen jalkapallon pelaaja. Hänet on nimetty sekä Pro Football Hall of Fameen (1986) että College Football Hall of Fameen (1987).
Tarkenton syntyi Virginian Richmondissa, mutta suoritti lukio- ja yliopisto-opintonsa Georgian osavaltiossa. 
Tarkenton oli huipputason NFL-pelinrakentaja vuosina 1961–1978 joukkueissa Minnesota Vikings ja New York Giants, mutta hänen edustamansa joukkueet eivät koskaan menestyneet Super Bowlissa. Tarkentonin Vikings hävisi 1970-luvulla Super Bowlin kolme kertaa. Tarkenton on kuitenkin saavuttanut NFL:n pelinrakentajista viidenneksi eniten runkosarjan otteluvoittoja (124) sekä tehnyt vähintään yhden juoksumaalin 15 peräkkäisellä kaudella, mikä on edelleen NFL:n pelinrakentajien ennätys.
Tarkenton kuului yhdeksästi Pro Bowl -joukkueeseen. Hän on urheilusaavutustensa ohella kirjoittanut, esiintynyt televisiossa ja vaikuttanut tietokonealalla.
Oliivipuukoalitio

Oliivipuukoalitio oli Italiassa eri muodoissa vuosina 1995–2007 toiminut keskustavasemmistolainen poliittinen liittouma. Sen pohjalta perustettiin syksyllä 2007 Partito Democratico.
Ensimmäinen Oliivipuukoalitio () osallistui huhtikuun 1996 vaaleihin yhdessä Partito della Rifondazione Comunistan kanssa ja voitti ne. Romano Prodista tuli pääministeri. Prodin ensimmäinen hallitus kaatui lokakuussa 1998, kun kommunistit jättivät sen. Oliivipuu oli myös Massimo D’Aleman I ja II hallituksen sekä Giuliano Amaton II hallituksen ydin. Oliivipuu hävisi 2001 vaalit Silvio Berlusconin Casa delle Libertàlle. Koalitio hajosi pian puolueiden välisiin riitoihin Prodin jätettyä tehtävänsä.
Toinen Oliivipuukoalitio () osallistui kesän 2004 europarlamenttivaaleihin ja sai 31,1 % äänistä. Se oli tällä kertaa yhtenäisempi, ja siihen kuului vain kolme edellisen koalition kahdeksasta (Democratici di Sinistra, Democrazia è Libertà – La Margherita ja Socialisti Democratici Italiani) puolueesta sekä uusi pieni Movimento Repubblicani Europei.
Syyskuussa 2004 muodostettiin näiden neljän puolueen kesken Uniti nell’Ulivo tai FED. Se muodosti laajemman vaalikoalition L’Unione.
Koruluri

Koruluri ("Trichoglossus ornatus") on sateenkaarilurien sukuun kuuluva kaija.
Koko ja ulkonäkö.
Linnun pituus on noin 25 cm. Aikuisen linnun otsa, päälaki ja korvanpeitinhöyhenet ovat violetinsiniset, posket ja alemmat korvapeitinhöyhenet kirkkaan oranssinpunaiset, takaraivo punainen, kaulassa keltainen vyö, kurkku ja rinta oranssinpunaiset ja höyhenten reunat sinimustat saaden ne näyttämään raidallisilta, vatsa vihreän ja kellanvihreän kirjava, selkäpuoli kirkkaanvihreä, siiven alapeitinhöyhenet keltaiset ja pyrstö päältä vihreä ja alapuolelta himmeän keltainen. Nokka on oranssinpunainen, iiris oranssi ja koivet vihertävänharmaat. Sukupuolet ovat samanvärisiä. Äänet ovat korkeita vihellyksiä ja kirkumista.
Nuoren linnun takaraivo on vihreä ja seassa on punaista, vatsa voimakkaan kellankirjava, rinnan raidoitus heikompaa, nokka on ruskehtava ja iiris ruskea..
Esiintyminen.
Koruluri esiintyy Indonesian Sulawesissä koko saaren alueella ja sitä ympäröivillä läheisillä saarilla.
Korulurin esiintymisalueen laajuus on 50 000–100 000 neliökilometriä ja sen kanta on elinvoimainen.
Elinympäristö.
Korulurit elävät vuorenrinteiden metsänreunoissa ja metsissä kilometrin korkeudelle saakka. Ne välttelevät tiheitä vanhoja metsiä ja ovat vähälukuisia rannikon alavilla mailla.
Lisääntyminen.
Laji on ilmeisesti yksiavioinen. Pesintä tunnetaan vankeudessa eläneen parin pesinnästä. Naaras muni 2 pyöreätä munaa, joita haudottiin 27 päivää. Naaras pysyi tiiviisti pesässä ja koiras liittyi sen seuraan yöksi mutta se tuskin osallistui haudontaan. Poikaset jättivät pesän 80 päivän ikäisinä.
Ravinto.
Korulurit liikkuvat yleensä pareittain tai pienissä parvissa ja ruokailevat enimmäkseen puiden latvuksissa. Se on varsin kesy ruokaillessaan. Ne syövät pääasiassa siitepölyä, mettä, kukkia, siemeniä ja hedelmiä. Niiden nokka ja kieli ovat erilaistuneet siten, että nokka on kapea ja kielen päässä on eräänlainen harja siitepölyn nuolemista varten.